Kevin se droom eindig in teleurstellingKevin Anderson en Rafael Nadal (Twitter @KevinAnderson) Die grootste wedstryd in Kevin Anderson se tennisloopbaan het toe Sondagaand in teleurstelling geëindig. Die oorweldigende gunsteling en eerste gekeurde om die Amerikaanse Ope se mans-enkelspeltitel te wen, Rafael Nadal, het in ŉ haas volmaakte vertoning met 6-3, 6-3, 6-4 in twee uur 27 minute teen Anderson gewen. Nadal het baie diep op die kragtige afslane van Anderson gestaan en deurentyd gepoog om die Suid-Afrikaner met lang houe-wisseling te frustreer en daardeur vorentoe te lok. Hy het ook sy rughandhoue gesny om Anderson se kragspel te neutraliseer. Hy het dit dan uitgebuit met Anderson wat sodoende die baan oopgelaat het. Die groot Suid-Afrikaner, wat in sy eerste Grand Slam-finaal gespeel het, was 28ste vir die toernooi gekeur. Hy het sowat R23 miljoen met sy tweede plek verdien. Dit was die 31-jarige Spanjaard se derde Ope-titel en hy het daarmee sy Grand Slam-titels na 16 opgeskuif – net drie minder as Roger Federer se 19. ♦ Dit was ŉ kliniese vertoning teen die Suid-Afrikaner wat nooit gaan lê het nie, maar ook nooit in die wenprentjie was nie. Anderson het nie ŉ enkele breekpunt op Nadal se afslaan gehad nie; hy het net ŉ enkele keer meer as twee punte op enige afslaanpot van Nadal gekry, en dít was toe Nadal vir die wedstryd afgeslaan het; en Nadal was boonop op sy heel beste en het net 11 ongedwonge foute gemaak en 30 wenners gespeel. Anderson kon eenvoudig nie die Spanjaard se afslaan baasraak nie. Nadal het net 15 punte op sy eie afslaan afgestaan. Met die oorwinning het Nadal hom aangesluit by die vyf grotes van die Amerikaanse Ope wat hierdie titel al drie keer of meer gewen het: Roger Federer, Pete Sampras en Jimmy Connors (elk vyf titels); John McEnroe (vier) en Ivan Lendl (drie).